早入清遠峽
作者：宋之問
朝代：唐

paragraphs: 傳聞峽山好，旭日櫂前沂。
雨色搖丹嶂，泉聲聒翠微。
兩巖天作帶，萬壑樹披衣。
秋菊迎霜序，春藤礙日輝。
翳潭花似織，緣嶺竹成圍。
寂歷環沙浦，蔥蘢轉石圻。
露餘江未熱，風落瘴初稀。
猿飲排虛上，禽驚掠水飛。
榜童夷唱合，樵女越吟歸。
良候斯爲美，邊愁自有違。
誰言望鄉國，流涕失芳菲。